Vyhlásenie

Ministerstva práce, sociálnych vecí a rodiny Slovenskej republiky

Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá s rozporom s

Ministerstvom zdravotníctva Slovenskej republiky, ktoré žiada v čl. III vypustiť body 10, 16 a 21, teda nesúhlasí s tým, aby štátny príslušník tretej krajiny odovzdával posudok potvrdzujúci, že netrpí chorobou, ktorá ohrozuje verejné zdravie, regionálnemu úradu verejného zdravotníctva lekársky, ale aby ho odovzdal Policajnému útvaru (tak ako doteraz);

Protimonopolným úradom Slovenskej republiky, ktorý žiada v čl. I bode 9 vypustiť slová „ktorá vykonáva činnosť najmenej tri roky pred podaním žiadosti o udelenie prechodného pobytu na účel zamestnania,“, teda nesúhlasí s tým, aby dočasne prideľovať štátnych príslušníkov tretej krajiny mohla iba agentúra dočasného zamestnávania, ktorá vykonáva činnosť najmenej tri roky;

Asociáciou priemyselných zväzov, ktorá

* navrhuje v čl. I bode 15 [§ 21b ods. 3 písm. a)] a bode 26 [§ 22 ods. 2 písm. a)] slová „v období piatich rokov“ nahradiť slovami „v období dvoch rokov“, teda navrhuje, aby sa neporušenie zákazu nelegálneho zamestnávania zamestnávateľom, ktorý má záujem prijať do zamestnania štátneho príslušníka tretej krajiny, užívateľským zamestnávateľom alebo hostiteľským subjektom neposudzovalo za obdobie piatich rokov ale za obdobie dvoch rokov,
* nesúhlasí v čl. I bode 43 (§ 62 ods. 6) so zavedením generálnej povinnosti pre všetkých zamestnávateľov nahlasovať voľné pracovné miesta a ich charakteristiku na úrady práce, sociálnych vecí a rodiny,
* navrhuje v čl. III vypustiť bod 8, teda nesúhlasí s tým, aby štátny príslušník tretej krajiny k žiadosti o udelenie prechodného pobytu prikladal potvrdenie obce o tom, že ubytovanie v nehnuteľnosti, kde sa bude zdržiavať počas pobytu, spĺňa podmienky podľa vyhlášky Ministerstva zdravotníctva Slovenskej republiky č. 259/2008 Z. z. o podrobnostiach o požiadavkách na vnútorné prostredie budov a o minimálnych požiadavkách na byty nižšieho štandardu a na ubytovacie zariadenia;

Asociáciou zamestnávateľských zväzov a združení Slovenskej republiky, ktorá

* nesúhlasí v čl. I bode 2 s tým, aby sa zamestnania s nedostatkom pracovnej sily identifikovali iba v okresoch, v ktorých priemerná miera evidovanej nezamestnanosti za kalendárny štvrťrok bola nižšia ako 5 %, ale na celom území Slovenskej republiky,
* navrhuje vypustiť v čl. I bod 43, teda nesúhlasí so zavedením generálnej povinnosti pre všetkých zamestnávateľov nahlasovať voľné pracovné miesta a ich charakteristiku na úrady práce, sociálnych vecí a rodiny;

Republikovou úniou zamestnávateľov, ktorá

* nesúhlasí v čl. I bode 2 s tým, aby sa zamestnania s nedostatkom pracovnej sily identifikovali iba v okresoch, v ktorých priemerná miera evidovanej nezamestnanosti za kalendárny štvrťrok bola nižšia ako 5 %, ale na celom území Slovenskej republiky,
* navrhuje v čl. I bode 15 [§ 21b ods. 3 písm. a)] a bode 26 [§ 22 ods. 2 písm. a)] skrátiť obdobie, za ktoré sa posudzuje neporušenie zákazu nelegálneho zamestnávania zamestnávateľom, ktorý má záujem prijať do zamestnania štátneho príslušníka tretej krajiny, užívateľským zamestnávateľom alebo hostiteľským subjektom neposudzovalo z piatich rokov napríklad na dva roky;

Konfederáciou odborových zväzov Slovenskej republiky, ktorá

* žiada k čl. I bodu 2 [§ 12 písm. ai)] doplniť splnomocňovacie ustanovenie na podzákonný predpis, ktorý ustanoví podmienky tvorby zoznamu zamestnaní s nedostatkom pracovnej sily,
* v čl. I bode 9 (§ 21 ods. 4)

1. žiada doplniť maximálnu možnú lehotu, počas ktorej môže agentúra dočasného zamestnávania dočasne prideliť štátneho príslušníka tretej krajiny na výkon práce,
2. žiada doplniť spoločnú a nerozdielnu zodpovednosť užívateľského zamestnávateľa a agentúry dočasného zamestnávania za všetky pracovné podmienky (nielen mzdové podmienky) dočasne prideleného zamestnanca,
3. nepovažuje navrhované tri roky vykonávania činnosti agentúrou dočasného zamestnávania za prísne podmienky deklarované v Stratégii pracovnej mobility cudzincov v Slovenskej republike, keďže túto podmienku spĺňa už v súčasnosti prevažná väčšina registrovaných agentúr dočasného zamestnávania.

* žiada v čl. I bode 10 (§ 21 ods. 6) upraviť znenie tak, aby bolo jednoznačné a nespochybniteľné, že maximálny počet zamestnancov z tretích krajín, t. j. agentúrnych aj zamestnancov z tretích krajín pracujúcich na základe pracovnej zmluvy nesmie presiahnuť u jednotlivého zamestnávateľa 30 % z celkového počtu zamestnancov.